
NR. SC2022 –  24908/11.10.2022
REFERAT DE APROBARE A PROIECTULUI DE HOTĂRÂRE

privind aprobarea proiectului „Achiziția de mijloace de transport mai puțin poluante necesare îmbunătățirii transportului public de călători în Municipiul Timișoara – Runda 2” și depunerea acestuia în vederea accesării fondurilor europene nerambursabile disponibile prin  Planul Național de Redresare și Reziliență 2020- 2026,  Componenta 10 Fondul Local 

1. Descrierea situației actuale

Timişoara deţine o reţea dezvoltată de linii de transport în comun, dispunând de trasee care deservesc toate cartierele oraşului. În oraş transportul în comun se intersectează cu circulaţia grea, centura ocolitoare nefiind finalizată, ceea ce produce deseori aglomerări de trafic pe porţiuni foarte încărcate si staţionări pe trasee, mai ales în centrul oraşului. Transportul în comun deserveşte majoritatea populaţiei, transportul electric fiind majoritar în mod tradiţional şi concentrat înspre centrul municipiului. Nu există cartiere sau zone de locuinţe fără acces la reţeaua de transport public a municipiului, distanţa maximă de acces fiind de 1 km.

Lungimea traseelor de transport public urban este de 665,38 km, deservind un total de 46 linii urbane, din care:

·  Autobuze:
32 linii – 480,55 km
·  Troilebuze:
7 linii – 76,16 km
· Tramvaie:
7 linii – 101,47 km
· Vaporetto:
1 traseu – 7,2 km

La acestea se adaugă liniile metropolitane de transport, astfel: 

· 21 trasee/871,08 km/295 curse pe zi, din care:

· troleibuze: 2 trasee/42,45 km/60 curse pe zi;

· autobuze: 19 trasee/828,63 km/235 curse pe zi;

· noi in 2021: 2 trasee autobuze/86,07 km/17 curse pe zi.

La sfârșitul anului 2021, parcul auto al RATT se compune din 231 vehicule, astfel:

· 105 autobuze, din care 20 autobuze de capacitate mică;

· 48 troleibuze;

· 71 tramvaie; 

· 7 nave de pasageri pentru voiaje de zi. 
În condițiile actuale când energia electrică înregistrează scumpiri fără precedent, devine prioritară orientarea spre vehicule care să poată realiza consumuri minime de energie electrică.

2. Schimbări preconizate și rezultate așteptate

Expansiunea urbană și degradarea semnificativă a mediului au condus la creșterea preocupărilor pentru asigurarea unei mobilități urbane durabile. Prin achiziționarea de mijloace noi de transport nepoluante, mai eficiente și cu un grad ridicat de autonomie, vor fi îmbunătățite condițiile de mobilitate urbană și vor fi reduse emisiile de gaze cu efect de seră generate de transporturi. 

3. Alte informații:
Planul Național de Redresare și Reziliență, prin Pilonul IV, Coeziune socială și teritorială, Componenta 10 - Fondul Local, oferă Unităților Administrativ-Teritoriale oportunitatea obținerii finanțării nerambursabile pentru proiectele care răspund obiectivului general al acestei componente „de a susține o transformare durabilă urbană și rurală, prin utilizarea soluțiilor verzi și digitale”.

Administrația locală continuă demersurile pentru modernizarea transportului public prin proiectul „Achiziția de mijloace de transport nepoluante necesare îmbunătățirii transportului public de călători în Municipiul Timișoara – Runda 2”. Pentru realizarea investiției a fost analizată oportunitatea accesării de fonduri europene nerambursabile, fiind identificat, ca primă sursă de finanțare, apelul de proiecte aferent Componentei 10  – Fondul Local – Planul Național Redresare și Reziliență (PNRR 2020-2026).
Proiectul vizează înnoirea parcului de vehicule destinate transportului public cu 55 de mijloace de transport nepoluante, cu o eficiență energetică ridicată. Prin proiect se va asigura și infrastructura necesară. 

4. Concluzii:
Având în vedere oportunitatea accesării fondurilor europene nerambursabile disponibile în contextul instituirii Mecanismului de Redresare si Reziliență și a adoptării Planului National de Redresare și Reziliență, se propune aprobarea depunerii spre finanțare a proiectului „Achiziția de mijloace de transport nepoluante necesare îmbunătățirii transportului public de călători în Municipiul Timișoara – Runda 2”. 

